ANC kortwiek plan om wapeneienaars te beskermFoto ter illustrasie: Verskaf Die ANC-LP en voorsitter van die parlementêre portefeuljekomitee oor polisie, Francois Beukman, het sy beslissende stem gebruik teen ’n private ledevoorstel om vuurwapeneienaars wat nagelaat het om hul vuurwapenlisensies betyds te hernieu, te beboet sonder dat hulle kriminele rekords sou kry. Dit beteken dat vuurwapeneienaars wat nie hul lisensies negentig dae voor die verstryking daarvan hernieu het nie, steeds as onwettige besitters van vuurwapens beskou word, hoewel ’n tydelike interdik tans hangende ’n hofsaak is wat verhoed dat hulle fisies gearresteer en krimineel vervolg word. Die onsekerheid, en die afwesigheid in die huidige Wet op die Beheer van Vuurwapens van enige manier waarop vuurwapeneienaars ’n versuim om die vuurwapen te herregistreer kan regstel, het die afgelope tyd tot chaos gelei met sowat 400 000 vuurwapens wat tans weens laat herregistrasie ongelisensieerd is. Boonop het die polisie se topstruktuur onlangs in die parlement erken hulle het geen plan om die leemte reg te stel nie. In praktyk is daar tans baie polisiestasies wat glad nie hernuwings uitreik nie en die proses staan stil. Die knap nuwe wetsontwerp deur dr. Pieter Groenewald, leier van die VF Plus, om vuurwapeneienaars te dekriminaliseer, is deur al die opposisiepartye in die komitee (die DA, IVP en VF Plus) ondersteun, maar teengestaan deur die ANC-lede teenwoordig, wat ’n gelykopuitslag tot gevolg gehad het. Beukman het toe sy beslissende stem teen die wetsontwerp uitgebring. Die uitslag was ten spyte daarvan dat die ANC die meriete van Groenewald se voorstel erken het, maar beteken dat die ANC hulself na 24 jaar van demokrasie steeds nie sover kan kry om enigiemand anders se wetsvoorstel te steun nie, al het die voorstel ook hoeveel verdienste. Die DA se Zak Mbhele en Dianne Kohler Barnard het saam met Groenewald by die ANC gepleit om wyer te dink, maar dit was puur verniet. Die ANC-lede het vae stellings gemaak dat Groenewald se voorstelle deel kan vorm van ’n komende verandering aan die vuurwapenwetgewing, wat glo deur die departement van polisie oorweeg word, of dat ’n amnestie afgekondig kan word, wat volgens opposisiepartye net ’n tydelike oplossing sal wees. Opposisielede se waarskuwings dat dit minstens tot einde volgende jaar sal duur en dat die huidige onhoudbare posisie dus nog vir meer as ’n jaar kan voortsloer, het op dowe ANC-ore geval. Die situasie is dus tans dat vuurwapeneienaars wie se lisensies verval het, krimineel vervolgbaar sou wees sodra die interdik verval, maar dat hulle geen manier het om weer hulself tot wettige eienaars te verklaar, of ander wapens te herregistreer nie. Daar is ook ’n onwilligheid by baie vuurwapeneienaars om, soos sommige in die polisie se topstruktuur wil hê, hul wapens vir vernietiging in te gee by die polisie, want die vorige keer dat dit op groot skaal gebeur het, het lede van die polisie duisende van die vuurwapens onwettig verkoop, waar dit in die hande van geweldsmisdadigers geval het.